АҞӘА, жәабран 22 – Sputnik, Асмаҭ Ҵәыџьԥҳа. Адгьылхархәареи акадастри рзы Аҳәынҭнапхгара Бедиа ду аҿы адгьыл аҳәазара аццакыра ҭырҵаауа иалагеит ҳәа Sputnik иазеиҭеиҳәеит аусбарҭа аиҳабы Адамыр Аҳәба.
Иара иажәақәа рыла аусурақәа ирылаган жәабран 20 рзы.
"Иҳәазаз адгьыл узалакьысуам. Аҩадахьала аӡы адгатәуп. Уаҵәырнахыс аусурақәа ирылагоит. Атехника адгалам. Иҳәазаз адгьыл уалакьысыр еиҳау апроблемахь икылнагар ҟалоит",- иҳәеит иара.
Аусурақәа ирыдыԥхьалоуп Аԥсны АҶА, "Аԥсныҟәарахьчара" аусзуҩцәа. Заҟа аамҭа иадхало еилкаам, аҳауатә ҭагылазаашьа зеиԥшрахогьы иадҳәалоуп ҳәа иҳәоит Аҳәба.
Аҳәынҭқарратә усбарҭа "Аԥсныргылара" аиҳабы Руслан Тәанба арадио Sputnik аефир аҿы иҳәеит жәабран 18 рзы Аекономика аминистрраҿы аилацәажәара ашьаҭала Бедиеи Тҟәарчали рыбжьара амҩа ҿыц аҟаҵаразы апроект аиқәыршәара ишалагаз, ацҳақәа ҩба шыхҵатәу.
"Урыстәылатәи аспециалистцәа ааганы ирацәажәароуп. Ҳара иҳаду апроекти уи ахәԥсеи хәымш рыла реиқәыршәароуп, нас агәаҭарақәа ҳархысроуп. Ҳусзуҩцәа апроекти аԥхьаӡаразы аусурақәа ирылагахьеит, ари амчыбжь азы ихдыркәшароуп. Ҳара ҳахиоуп аусура, амшқәа шааилгалак иаҭаххар атехника ҳаманы ҳдәықәлоит", - иҳәеит иара.
Тәанба иажәақәа рыла аусурақәа 15 миллион мааҭ ргоит. Амҩа ҿыц аҟаҵаразы 700-800 метра ашьха ҿыцәаатәуп, ауааи амашьынақәеи ицо-иаауа иҟаҵатәуп.
Ажьырныҳәа 15 рзы Тҟәарчал араион аҿы иҳәазаз амҩа еиднакылоит Тҟәарчал ақалақьи ақыҭақәа Бедиа ду, Агәы-Бедиа, Бедиа.
Жәабран 16 рзы аекономика аминистр Кристина Озган Аԥсны Акапиталтә ргылараз аусбарҭеи Агеологиа, агеодезиеи, акартографиеи русбарҭа анапы ианылҵеит Тҟәарчал адгьылҳәазара урыстәылатәи аҟазауаа радрыԥхьалара азҵаара аус адыруларц.
Аминистр иара убасгьы "Аԥсныҟәарахьчара" анапы ианылҵеит аамҭалатәи асхемала Бедиеи Тҟәарчали реимадара шьақәдыргыларц.
Тҟәарчал ақалақьи араион ақыҭақәеи еимаздо амҩа аремонт азуны еиҭашьақәыргылан Аԥсны асаоциал-економикатә ҿиараз Аинвестпрограмма аԥарақәа рыла. Иақәхарџьын 60 миллион мааҭ. Аусурақәа мҩаԥысуан 2017 - 2020 шықәсқәа рзы.
Иара убас шәаԥхьар ҟалоит:
Дочиа еиҭеиҳәеит Тҟәарчал адгьыл ахьҳәазаз иахьазы иазыӡбоу атәы
АҞӘА, хәажәкыра 1 – Sputnik, Бадраҟ Аҩӡба. Аԥсны ахада Аслан Бжьаниа идикылеит Аԥсны ацхырааразы иааны иҟаз Урыстәыла Атәылахьчара аминистрра иатәу хырхарҭарацәалатәи амобилтә госпиталь аҳақьым хада Абдулмеджид Магомедови ихаҭыԥуаҩ Ренат Курбанови.
Аслан Бжьаниа Урыстәыла АА амобилтә хырхарҭарацәалатәи агоспиталь амедусзуҩцәа гәык-ԥсык ала русураз, рыцхыраараз ҭабуп ҳәа реиҳәеит.
Агоспиталь аиҳаб иакәзар, уи аҭакс ҭабуп ҳәа ахиҳәааит аҳақьымцәа русуразы ирзыҟаҵаз аиҿкаара. Ахада агоспиталь аиҳабы ианеишьеит аҳаҭыртә шәҟәыбӷьыц, агәаларшәагатә ҳамҭақәа.
Амобилтә медицинатә еилазаара иалоуп 112-ҩык аррамаҵурауааи иҷыдоу арратә техника 30 цыреи. Ари агоспиталь 100 иара-ҭыԥк амоуп, аха иаҭаххар, 150-ҩык рҟынӡа акоронавирус змоу апациентцәа аднакылар алшо иҟан.
Урыстәылатәи амобилтә госпиталь Аԥсныҟа идәықәҵан Ставропольтәи атәылаҿацә аҟынтәи жьҭаара 17 рзы акоронавирустә инфекциа COVID-19 змоу апациентцәа рыхәышәтәраҿы ацхыраара аҟаҵаразы. Агоспиталь асасааирҭа "Аиҭар" аҵакыраҿы идыргылеит жьҭаара 19 рзы, адырҩаҽны аусурагьы иалагеит.
Уи аахыс ара ахәышәтәра иахысхьеит 500-ҩык ареспублика ауааԥсыра. Иахьазы агоспиталь иҭоуп 20-ҩык.
Иарбоу аамҭа иалагӡаны амбулатор-консультациатә цхыраара рыҭан хнызқьҩык инареиҳаны Аԥсны ауааԥсыра, имҩаԥган алабораториаҿ 5195 ПЦР тест.
Иара убас шәаԥхьар ҟалоит:
Двинианин амобилтә госпиталь амедусзуҩцәа аҳаҭыртә шәҟәқәа риҭеит
АҞӘА, хәажәкыра 1 - Sputnik. Шә-тоннак рҟынӡа амимоза Аԥснынтә Урыстәылаҟа иаларгалахьеит жәабранмза иалагӡаны ҳәа аанацҳауеит "Вести-Сочи".
Иааиуа амшқәа рзы иазԥхьагәаҭоуп даҽа шә-тоннак аекспорт. Анаплакыҩцәа 200 тонна рекспорт азы адокументқәа азырхианы инарышьҭхьеит.
Аиҳарак ашәҭ аҭира хәажәкырамза иақәшәоит. Урыстәылаҟа коммерциатә хықәкала ашәҭ алагалараан ашәҟәы иҭагалатәуп. Закәаншьаҭада аиагараан ахараԥса ддыршәоит. 15 ҿаҳәара еиҳаны аҳәаа иахызго ртауар ашәҟәы иҭаргалароуп.
Амимоза аҳәаа ахыгаразы Ахәаахәҭра-ааглыхратә палатаҟынтә асертификати афито-санитартә хылаԥшра асертификати аҭахуп.
Шәачатәи аҳазалхыҩцәа административтә зинеилагара ҳәа жәаа-уск хацдыркхьеит, иаԥырҟәҟәаан тоннаки бжаки аҟынӡа амимоза закәаншьаҭада аҳәаа ахыгара.
Иара убас шәаԥхьар ҟалоит:
Амимозаз аҵарҭышагара зҭахыз аинспекторцәа рганахьала ашьаус хацыркуп